Γιώργος Μάρτος

Βιογραφία

Γεννήθηκε στις 6 Μαΐου 1990 στη Βέροια όπου και έζησε μέχρι τα 18 του χρόνια. 
Σε ηλικία 7 ετών ξεκίνησε σπουδές κλασικής κιθάρας και θεωρίας της μουσικής στο Δημοτικό Ωδείο της πόλης, ενώ αργότερα παρακολούθησε μαθήματα φωνητικής και ηλεκτρικής κιθάρας.
Ξεκίνησε να γράφει τα πρώτα τραγούδια στα δεκατρία του, ενώ το 2005 δημιούργησε μαζί με συμμαθητές του το ροκ συγκρότημα Stigma, με το οποίο πραγματοποίησε πολλές ζωντανές εμφανίσεις στη διάρκεια των εφηβικών του χρόνων.
Τελειώνοντας το λύκειο φεύγει για σπουδές στην Ιταλία, σπουδάζοντας στη Φαρμακευτική Σχολή του Πανεπιστημίου της Μπολόνια, ενώ παράλληλα συνεχίζει να γράφει τραγούδια και να εμφανίζεται ζωντανά σε μουσικές σκηνές.
Το 2009 ηχογραφεί τα πρώτα του τραγούδια σε ένα demo άλμπουμ με τίτλο «Κρυμμένος θησαυρός», μια ανεπίσημη κυκλοφορία της οποίας την παραγωγή αναλαμβάνει ο ίδιος, ενώ η διανομή γίνεται χέρι-χέρι με τη βοήθεια φίλων και γνωστών.
Το καλοκαίρι του 2012 λαμβάνει μέρος στο Tour Music Fest στην Ιταλία και ξεχωρίζει συμμετέχοντας με ελληνικούς και αγγλικούς στίχους στην κατηγορία Cantautori. Για τις ανάγκες του Διαγωνισμού γράφει τα τραγούδια Αν μάθεις και The pride of being free.
Τον Νοέμβριο του ίδιου έτους πρωτοεμφανίζεται στην ελληνική δισκογραφία, συμμετέχοντας στον δίσκο «Πάνω κάτω η Πατησίων» (ένα πολυσυμμετοχικό αφιέρωμα στην ποιήτρια και ηθοποιό Κατερίνα Γώγου), πλάι σε σημαντικούς δημιουργούς όπως ο Πάνος Κατσιμίχας, ο Σωκράτης Μάλαμας, οι Magic De Spell κ.ά.
Ακολουθεί ο πρώτος του προσωπικός δίσκος με τίτλο «Έχουμε υποχρέωση» που κυκλοφόρησε την Άνοιξη τoυ 2014. Περιλαμβάνει 10 τραγούδια στα οποία υπογράφει τους στίχους και τη μουσική. Ο δίσκος χαρακτηρίζεται από στίχους κοινωνικοπολιτικού, ποιητικού και υπαρξιακού περιεχομένου, ενώ μουσικά κυμαίνεται στη σφαίρα του έντεχνου ροκ. Στον δίσκο περιλαμβάνεται το τραγούδι Όσο μπορείς σε ποίηση Κ.Π.Καβάφη, καθώς και Το βαλς της αγάπης, μια διασκευή του ιταλικού τραγουδιού Valzer per un amore του Φαμπρίτσιο Ντε Αντρέ.
Όπως αναφέρει ο ίδιος στο σημείωμα του δίσκου: 
«...Η εργασία αυτή αισθάνομαι πως αποτελεί μια δημιουργική απάντηση στον -πάσης φύσεως- εξευτελισμό των καιρών μας, στη γενικευμένη βαρβαρότητα μιας "υποθηκευμένης" εποχής. Μια βαρβαρότητα που κάποιοι αποφάσισαν πως πρέπει να βιώσουμε αδιαμαρτύρητα και υποτακτικά. Θέλω να ελπίζω όμως πως η ανθρώπινη Αξιοπρέπεια & Ελευθερία είναι δύο διαχρονικές αξίες που δεν εξαγοράζονται όσα ψέματα κι αν πουν, όσες "κομπίνες" και να στήσουν...»
Τον Δεκέμβρη του 2015 κυκλοφορεί η τετραπλή συλλογή «Ξαναδιαβάζοντας τον Μίκη Θεοδωράκη», ένα πολυσυλλεκτικό αφιέρωμα στα 90 χρόνια του Μίκη Θεοδωράκη, για την οποία ερμηνεύει το τραγούδι Αγάπη σε στίχους Κώστα Τριπολίτη. Στον δίσκο συμπράττουν πολλοί νέοι και καταξιωμένοι καλλιτέχνες όπως η Ελένη Βιτάλη, η Αρλέτα, ο Λαυρέντης Μαχαιρίτσας, ο Γιάννης Μηλιώκας, ο Φοίβος Δεληβοριάς, οι Locomondo κ.ά.
Το φθινόπωρο του 2016 το τραγούδι Το βαλς της αγάπης συμπεριλήφθηκε στη συλλογή τραγουδιών «Το βαλς της Αθήνας», που κυκλοφόρησε ψηφιακά με τη συμμετοχή 20 καλλιτεχνών.
Τον Φεβρουάριο του 2019 κυκλοφόρησε ο δεύτερος προσωπικός του δίσκος με τίτλο «Ψάξ' το βαθιά» σε στίχους και μουσική του ίδιου, ενώ λίγους μήνες νωρίτερα είχε κυκλοφορήσει το videoclip του ομώνυμου τραγουδιού σε σκηνοθεσία Ανδρέα Μαριανού.